Document ID: 32006D0412

ΑΠΌΦΑΣΗ 2006/412/ΚΕΠΠΑ ΤΟΥ ΣΥΜΒΟΥΛΊΟΥ
της 12ης Ιουνίου 2006
για την έναρξη της στρατιωτικής επιχείρησης της Ευρωπαϊκής Ένωσης προς στήριξη της Αποστολής του Οργανισμού των Ηνωμένων Εθνών στη Λαϊκή Δημοκρατία του Κονγκό (ΜΟΝUC) κατά τη διάρκεια της εκλογικής διαδικασίας
(Επιχείρηση EUFOR RD Congo)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη την κοινή δράση του Συμβουλίου 2006/319/ΚΕΠΠΑ της 27ης Απριλίου 2006 για τη Στρατιωτική Επιχείρηση της Ευρωπαϊκής Ένωσης προς στήριξη της Αποστολής του Οργανισμού των Ηνωμένων Εθνών στη Λαϊκή Δημοκρατία του Κονγκό (ΜΟΝUC) κατά τη διάρκεια της εκλογικής διαδικασίας (1), και ιδίως το άρθρο 5 αυτής,
Εκτιμώντας τα ακόλουθα:
(1)
Με την επιστολή του της 18ης Απριλίου 2006 απαντώντας στην επιστολή της Προεδρίας της 28ης Μαρτίου 2006, ο Γενικός Γραμματέας των Ηνωμένων Εθνών επιβεβαίωσε τις αρχές που θα διέπουν τη στρατιωτική στήριξη της ΕΕ στη ΜΟΝUC.
(2)
Οι αρχές της Λαϊκής Δημοκρατίας του Κονγκό (ΛΔΚ ) εξέφρασαν την ικανοποίησή τους για την ενδεχόμενη στρατιωτική στήριξη της ΜΟΝUC από την ΕΕ κατά τη διάρκεια της εκλογικής διαδικασίας.
(3)
Στις 25 Απριλίου 2006, το Συμβούλιο Ασφαλείας των Ηνωμένων Εθνών εξέδωσε την απόφαση 1671 (2006), η οποία επιτρέπει την προσωρινή ανάπτυξη δυνάμεων της Ευρωπαϊκής Ένωσης (EUFOR RD Congo) προς στήριξη της MONUC κατά την εκλογική περίοδο στη ΛΔΚ.
(4)
Η Ανεξάρτητη Εκλογική Επιτροπή της ΛΔΚ ανήγγειλε ότι ο πρώτος γύρος των εκλογών στη ΛΔΚ θα διεξαχθεί στις 30 Ιουλίου 2006.
(5)
Σύμφωνα με το άρθρο 6 του Πρωτοκόλλου για τη θέση της Δανίας, το οποίο έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την εφαρμογή των αποφάσεων και δράσεων της Ευρωπαϊκής Ένωσης που έχουν συνέπειες στην άμυνα και επομένως δεν συμμετέχει στη χρηματοδότηση της επιχείρησης,
ΑΠΟΦΑΣΙΖΕΙ:
Άρθρο 1
Η στρατιωτική επιχείρηση της ΕΕ στη ΛΔΚ προς στήριξη της ΜΟΝUC κατά τη διάρκεια της εκλογικής διαδικασίας, (επιχείρηση EUFOR RD Congo), θα αρχίσει στις 12 Ιουνίου 2006.
Άρθρο 2
Ο Διοικητής Επιχειρήσεων της ΕΕ εξουσιοδοτείται, με άμεση ισχύ, να εκδώσει τη διαταγή ενεργοποίησης (ACTORD) προκειμένου να αρχίσει η ανάπτυξη των δυνάμεων, πριν από τη μεταβίβαση της εξουσίας μετά την άφιξή τους στο θέατρο της επιχείρησης, και να αρχίσει να εκτελεί την αποστολή.
Άρθρο 3
Η παρούσα απόφαση παράγει αποτελέσματα την ημέρα της έκδοσής της.
Άρθρο 4
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Λουξεμβούργο, 12 Ιουνίου 2006.

Labels: 18
15
5